Islannin lauantaisissa parlamenttivaaleissa hallitseva itsenäisyyspuolue on säilyttänyt paikkansa maan suurimpana puolueena, vaikka menetti kannatustaan viime vaaleihin verrattuna.

Valta saattaa vaalien jälkeen vaihtua, sillä etenkin itsenäisyyspuolueen vanhat hallituskumppanit menettivät kannatustaan selvästi. Vaalitulos jättää mahdollisuuden vasemmistovetoiselle hallitukselle, jonka pääministeriksi voi nousta vasemmisto-vihreiden Katrin Jakobsdottir.

Vielä ei ole täysin selvää, saako nykyinen oppositio enemmistöä Islannin 63-paikkaisessa parlamentissa. Todennäköisen koalition paikkamäärä on viimeisimpien laskelmien mukaan niukin mahdollinen enemmistö eli 32 paikkaa. Jos se muuttuu tarkistuslaskennassa alaspäin, voi hallitusneuvotteluista tulla vaikeat.

Ennenaikaiset parlamenttivaalit päätettiin järjestää syyskuun puolivälissä, jolloin Itsenäisyyspuolueen pääministerin Bjarni Benediktssonin hallitus hajosi. Muut hallituspuolueet lopettivat yhteistyön pääministerin isään liittyneen skandaalin vuoksi.

Pääministerin isä oli kirjoittanut henkilökohtaisen suosittelukirjeen tuomitun lasten hyväksikäyttäjän rikosrekisterin puhdistamiseksi, minkä maan oikeusministeriö joutui alkusyksystä myöntämään. Pääministeri oli tiennyt asiasta, mutta ei ollut kertonut siitä hallituskumppaneilleen.

Aiempi poliittinen skandaali Islannissa ravisteli viime vuonna keskustapuolueen silloista pääministeriä Sigmundur Gunnlaugssonia, joka joutui eroamaan tehtävästään, kun häneltä löytyi veroparatiisijärjestelyjä niin sanottujen Panaman paperien paljastuksissa.

Lähde: Kauppalehti